ΓΡΑΠΤΗ ΕΡΩΤΗΣΗ E-1005/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Αναπτυξιακά προγράμματα της ΕΕ στη Λατινική Αμερική

Τι αναλογία, από άποψη αριθμών, κόστους και ποσοστού, από τα προγράμματα συνεργασίας για την ανάπτυξη της ΕΕ στη Λατινική Αμερική αντιστοιχεί συγκεκριμένα σε μέτρα κατά της φτώχειας; Λαμβάνοντας υπόψη τον αυξανόμενο αριθμό των ατόμων που ζουν σε συθνήκες πλήρους ένδειας στην περιοχή, τι πρωτοβουλίες θα αναλάβει η Επιτροπή προκειμένου τα προγράμματά της να εστιάζονται περισσότερο στην καταπολέμηση της φτώχειας; Σε τι ρυθμίσεις έχει προβεί η Επιτροπή για να διασφαλίσει ότι λαμβάνεται υπόψη η καταπολέμηση της φτώχειας σε όλα τα προγράμματα συνεργασίας για την ανάπτυξη στην περιοχή;

Απάντηση του κ. Marin εξ ονόματος της Επιτροπής (24 Μαΐου 1996)

Η δράση της Επιτροπής βασίζεται στον κανονισμό (ΕΟΚ) αριθ. 443/92 ((ΕΕ L 52 της 27.02.1992. )) που ορίζει ότι η αναλογική βοήθεια «στοχεύει κατά κύριο λόγο τα πλέον φτωχά στρώματα του πληθυσμού και τις πλέον φτωχές χώρες». Ο κύριος αυτός στόχος επαναλαμβάνεται και στα συμπεράσματα του Ευρωπαϊκού Συμβουλίου της Μαδρίτης όπου διευκρινίζεται ότι «η Κοινότητα θα δώσει ιδαίτερη σημασία και προτεραιότητα στην καταπολέμηση της φτώχειας και του κοινωνικού αποκλεισμού» χαράσσοντας τις βασικές κατευθυντήριες γραμμές των προσανατολισμών που ορίζονται στην ανακοίνωση της Επιτροπής προς το Συμβούλιο και το Κοινοβούλιο σχετικά με την επικαιρότητα και τις προοπτικές ενίσχυσης της εταιρικής σχέσης μεταξύ της Ευρωπαϊκής Ένωσης και της Λατινικής Αμερικής για το διάστημα 1996-2000 ((COM(95) 495 τελικό. )). Πράγματι, η καταπολέμηση της φτώχειας και του κοινωνικού αποκλεισμού είναι μία από τις κύριες προτεραιότητες της εταιρικής σχέσης, και η Επιτροπή υπογραμμίζει και πάλι ότι η μάχη αυτή πρέπει να εξακολουθήσει να αποτελεί, από οικονομικής άποψης, την πρώτη προτεραιότητα της συνεργασίας για την ανάπτυξη της εν λόγω περιοχής του πλανήτη.

Στην πράξη, η Επιτροπή διαθέτει συγκεκριμένα κονδύλια ((Το 1995, τα κονδύλια αυτά ήταν Β7-3010, Β7-3020, Β7-5076, Β7-5041, Β7-5040, Β7-5080. )) που της επιτρέπουν να υλοποιεί τις ενέργειες καταπολέμησης της φτώχειας. Το 1995, οι πραγματοποιηθείσες αναλήψεις υποχρεώσεων υπερέβησαν κατά πολύ τα 300 εκατομ. Ecu.

Τα μέτρα κατά της φτώχειας αποτελούν το αντικείμενο συγκεκριμένων προγραμμάτων συνεργασίας, κυρίως στους τομείς της υγείας, της εκπαίδευσης ή της κατοικίας. Εξάλλου, πρέπει να τονιστεί ότι η Επιτροπή υπαγορεύει μία ολοκληρωμένη προσέγγιση που θα διευκολύνει τη βιώσιμη ανάπτυξη, η οποία στην πράξη συνίσταται στο να λαμβάνεται υπόψη, ως παράλληλος στόχος, το συστατικό «φτώχεια» στο σύνολο σχεδόν των ενεργειών της. Η Επιτροπή πιστεύει ότι η οικονομική ανάπτυξη δεν μπορεί να αποσυνδέεται από την κοινωνική πρόοδο και την καταπολέμηση της φτώχειας και, στο πλαίσιο αυτό, προτίθεται να θέσει σε εφαρμογή τις ενέργειες που προβλέπονται για την στήριξη των οικονομικών μεταρρυθμίσεων και τη βελτίωση της διεθνούς ανταγωνιστικότητας, μεταξύ των οποίων συγκαταλέγονται η θεσμική στήριξη και η παγιοποίηση των δημοκρατικών διαδικασιών που αποτελούν τις εγγυήσεις για μία ισότιμη ανάπτυξη.

Τέλος, η Επιτροπή επιθυμεί να προσθέσει ότι είναι πρωταρχικής σημασίας να ληφθούν υπόψη τα λειτουργικά συμπεράσματα από το πρόγραμμα δράσης της διάσκεψης κορυφής κοινωνικών θεμάτων της Κοπεγχάγης, που πραγματοποιήθηκε τον Μάρτιο 1995, και, στο πλαίσιο αυτό, στηρίζει κυρίως τις εργασίες και την κινητοποίηση των φορέων λήψης αποφάσεων στη Λατινική Αμερική υπό την αιγίδα της νοτιοαμερικανικής επιτροπής ειρήνης, στην οποία ανατέθηκε η εκπόνηση ημερήσιας διάταξης κοινωνικού περιεχομένου για τη Λατινική Αμερική του ΧΧΙου αιώνα.